Uznesenie Európskeho parlamentu o politickej situácii a nezávislosti médií v Bielorusku



Úradný vestník 157 E , 06/07/2006 S. 0465 - 0468



P6_TA(2005)0295 Politická situácia a nezávislosť médií v Bielorusku Uznesenie Európskeho parlamentu o politickej situácii a nezávislosti médií v Bielorusku Európsky parlament, - so zreteľom na svoje predchádzajúce uznesenia o situácii v Bielorusku, - najmä so zreteľom na svoje uznesenie o Bielorusku z 10. marca 2005 [1], - so zreteľom na uznesenia Parlamentného zhromaždenia Rady Európy o situácii v Bielorusku a najmä na svoje uznesenie o prenasledovaní novinárov v Bieloruskej republike z 28. apríla 2004, - so zreteľom na uznesenie Výboru OSN pre ľudské práva o situácii v oblasti dodržiavania ľudských práv v Bielorusku zo 14. apríla 2005, - so zreteľom na správu predstaviteľa Organizácie pre bezpečnosť a spoluprácu v Európe o slobode médií v Bielorusku z marca 2005, - najmä so zreteľom na akčný plán EÚ na podporu demokracie v Bielorusku, ktorý prijala delegácia Európskeho parlamentu pre vzťahy s Bieloruskom 23. februára 2005, - so zreteľom na Sacharovovu cenu za slobodu myslenia, ktorú Parlament v decembri 2004 udelil Bieloruskému združeniu novinárov, - so zreteľom na oznámenie Komisie z 12. mája 2004 o európskej politike susedských vzťahov (KOM(2004)0373), - so zreteľom na sankcie EÚ voči Bieloruským predstaviteľom, prijaté 2. júla 2004 po zmiznutí troch vedúcich predstaviteľov bieloruskej opozície a jedného novinára, - so zreteľom na článok 103 odsek 4 rokovacieho poriadku, A. keďže situácia v Bielorusku sa nezlepšuje, ale je čoraz horšia, čo viedlo k stavu, keď sa ľudské práva porušujú vo veľkom rozsahu, dolná komora parlamentu je pozbavená legislatívnych právomocí a hospodársky život ovláda prezident; keďže tieto porušovania práv zahŕňajú väznenie predstaviteľov demokratickej opozície a ďalšie formy ich utláčania, B. keďže EÚ opakovane odsúdila zatknutie popredných vodcov opozície Lukašenkovou vládou a keďže nenastal pokrok v nevyriešených prípadoch niekoľkých zmiznutých osôb, C. keďže v posledných rokoch bola z "technických" príčin pozastavená činnosť dvadsiatich dvoch nezávislých periodík, vyše päťdesiatich rozlične politicky orientovaných prodemokratických mimovládnych organizácií na rôznych úrovniach a niekoľkých vzdelávacích inštitúcií, keďže však bolo jasné, že vo všetkých prípadoch boli tieto organizácie potrestané za kritiku prezidenta a jeho politík, D. keďže Výbor OSN pre ľudské práva kritizoval v apríli 2005 Bielorusko kvôli opakovaným správam o prenasledovaní a pozastavení činnosti mimovládnych organizácií, organizácií národnostných menšín, redakcií nezávislých médií, opozičných politických strán, nezávislých odborových zväzov a náboženských organizácií a o prenasledovaní jednotlivcov zapojených do demokratických aktivít vrátane nezávislých médií, E. keďže štátne orgány zastavili registráciu nových periodík a mnohým existujúcim periodikám boli uložené vysoké pokuty, ktoré im znemožňujú ďalšiu vydavateľskú činnosť, F. keďže v Bielorusku pokračuje politicky motivované zatýkanie a súdne procesy s aktivistami demokratického hnutia a nezávislými novinármi a dochádza k vyhosteniu cudzích štátnych príslušníkov; keďže dvaja novinári z týždenníka Pahonia - Pavel Mažejka a Mikola Markievič, spolu s redaktorom novín Rabočy Viktorom Ivaškievičom boli odsúdení na šesť až deväť mesiacov väzenia, G. keďže bieloruské ministerstvo spravodlivosti vyhlásilo 12. mája 2005 vedenie Únie Poliakov v Bielorusku za nezákonné, tlačiareň po príkaze vlády odmietla vydávať poľský týždenník "Glos znad Niemna" a pod záštitou vlády boli vydané jeho falošné výtlačky, H. keďže v roku 2000 zmizol korešpondent ORT Dimitrij Zavadský a bieloruské orgány sa neponáhľajú s vyšetrovaním jeho zmiznutia, keďže 20. októbra 2004 bola zavraždená novinárka denníka Solidarność Veronika Čerkasovová a čoraz častejšie dochádza k násilným činom voči novinárom, I. keďže vydavateľskú a distribučnú činnosť zmonopolizoval štát a zvyšní súkromní vydavatelia musia pri vydávaní nezávislej tlače zápasiť s vysokými pokutami, keďže v dôsledku toho množstvo nezávislých novín vydávaných v zahraničí, a to aj v Rusku, na hraniciach často skonfiškujú bieloruské orgány, J. keďže vysielanie všetkých národných a regionálnych televíznych a rozhlasových staníc má v rukách vláda alebo ich kontroluje štát, K. keďže všetci prevádzkovatelia káblovej televízie sú prenasledovaní za vysielanie zahraničných staníc, ktoré neodsúhlasila bieloruská vláda, z tohto dôvodu sa prevádzkovateľom káblovej televízie v Bielorusku zakázalo vysielanie všetkých ukrajinských staníc a poľskej stanice Polonia, L. keďže všetky internetové spojenia poskytuje štátna spoločnosť, ktorá zablokovala množstvo schránok elektronickej pošty a webových stránok, M. keďže zástupca Organizácie pre bezpečnosť a spoluprácu v Európe v marci 2005 vyjadril v správe o slobode médií vážne obavy nad závažnosťou stavu nezávislých médií v Bielorusku, najmä nad znižujúcim sa počtom registrácií nezávislých periodík a zvýšeného nátlaku na média s hrozbou využitia súdnych, mimosúdnych a hospodárskych prostriedkov, 1. rozhodne odsudzuje nevyberavé útoky bieloruského režimu proti médiám, novinárom, predstaviteľom opozície, aktivistom v oblasti ľudských práv a proti každej osobe, ktorá sa slobodne pokúsi kritizovať prezidenta a režim, dôkazom ktorých sú svojvoľné zatýkania, zlé zaobchádzanie so zadržiavanými, zmiznutia, politicky motivované prenasledovanie a iné prejavy útlaku, ktoré sú výsmechom základných zásad demokracie a právneho štátu; 2. vyzýva Radu a Komisiu, aby vytvorila komplexný viacročný program podpory nezávislých médií v Bielorusku, ktorého súčasťou bude podpora vysielania nezávislých rozhlasových a televíznych programov zo zahraničia, ako aj podpora nezávislých novinárov a nezávislej tlače; 3. víta projekt na vybudovanie siete rozhlasových staníc vysielajúcich z Poľska, Litvy a prípadne z Ukrajiny a vyzýva Komisiu, aby podporila jeho realizáciu; 4. v tejto súvislosti vyzýva Radu a Komisiu, aby čo najskôr poskytli nevyhnutnú pomoc a tak umožniť začatie vysielania nezávislých zahraničných programov v Bielorusku; 5. zdôrazňuje, že táto rozhlasová sieť by mala využívať všetky vysielacie pásma vrátane internetu a mala by byť trvalo dostupná; 6. vyzýva Radu a Komisiu, aby pomohla prenasledovaným novinárom a ich rodinám; 7. vyzýva Radu a Komisiu na vytvorenie programu štipendií a stáží pre nezávislých žurnalistov a na vytvorenie školiacich programov pre mladých nezávislých novinárov; 8. vyzýva Komisiu, aby s Európskym parlamentom prekonzultovala realizáciu tohto programu pre slobodné a nezávislé média a informácie určené obyvateľom Bieloruska; 9. ak sa bieloruským orgánom nepodarí zlepšiť stav slobody prejavu a slobody masmédií, alebo ak bude dochádzať k ďalšiemu zhoršovaniu týchto slobôd, mali by Komisia, Rada a Parlament začať postup na zaradenie viacerých predstaviteľov bieloruských orgánov zapojených do prenasledovania pracovníkov masmédií na zoznam osôb, ktorým treba odmietnuť vydanie víza; 10. odsudzuje postup vlády voči Únii Poliakov v Bielorusku ako pokus potlačiť najväčšiu mimovládnu organizáciu, ktorú ako jednu z mála nekontroloval štát; pripomína, že zachovávanie práv menšín takisto zahŕňa slobodu združovania sa a uznanie zvolených štatutárnych orgánov organizácie; odsudzuje pokus vlády prevziať kontrolu nad novinami "Glos znad Niemna"; 11. je šokovaný najmä nedávnym odsúdením predsedu Bieloruskej sociálno-demokratickej strany (Narodnaja Hramada) Mikolu Statkeviča, jedného z vedúcich predstaviteľov Mladého frontu Pavla Seviaryneca a podnikateľa a poslanca 13. Najvyššieho sovietu Andreja Klimova na dlhodobé nútené práce; 12. vyzýva bieloruské orgány, aby nevylučovali demokratickú mládež z univerzít a vysokých škôl a vyjadruje svoju plnú podporu študentom, ktorých vylúčili z vysokých škôl kvôli propagovaniu demokratických hodnôt a obrane ľudských práv a ktorí 25. mája 2005 začali hladovku; 13. víta slávnostné otvorenie Európskej univerzity humanitných vied vo Vilniuse pre bieloruských študentov v exile a vyzýva Komisiu a členské štáty, aby tejto univerzite pomohli pri plnení jej pedagogických a výskumných programov; 14. vyzýva členské štáty, aby uznávali tituly získané na Európskej univerzite humanitných vied, a tak potvrdili vysokú úroveň jej kvalifikácie a vynikajúce akademické schopnosti, a vyzýva európske univerzity na nadviazanie užšej spolupráce s touto univerzitou; 15. opätovne zdôrazňuje, že ďalší vývoj vzájomných vzťahov medzi EÚ a Bieloruskom bude tiež závisieť od pokroku smerom k demokratizácii a reforme krajiny a od dostupnosti objektívnych, slobodných a transparentných médií pre občanov Bieloruska; 16. vyzýva Radu a Komisiu, aby predniesli bieloruskú otázku ruským orgánom s cieľom určiť spoločný postup zameraný na dosiahnutie konkrétnych demokratických zmien v tejto krajine; 17. poveruje predsedu Parlamentu, aby postúpil toto uznesenie Rade, Komisii, parlamentom a vládam členských štátov a parlamentným zhromaždeniam OBSE a Rady Európy. [1] Prijaté texty, P6_TA(2005)0080. --------------------------------------------------